**Az előterjesztést megtárgyalta:**

Gazdasági és Városstratégiai Bizottság

Oktatási és Szociális Bizottság

Egészségügyi Szakmai Bizottság

***A határozati javaslatot törvényességi***

***szempontból megvizsgáltam:***

*/: Dr. Károlyi Ákos :/*

*jegyző*

**ELŐTERJESZTÉS**

**Szombathely Megyei Jogú Város Közgyűlésének 2016. január 28-i ülésére**

**Javaslat Városi Egészségfejlesztési Programmal kapcsolatos döntések meghozatalára**

Szombathely Megyei Jogú Város Közgyűlése az 51/2015. (II.26.) számú határozatával elfogadta a „Szent Márton Köpenye Szociális Programot”, amelynek egyik részeleme komplex egészségnevelési program kidolgozása a város óvodásai, általános és középiskolásai részére, legfőbb célja pedig, hogy az egészségtudatos magatartás folyamatosan beépüljön a gyermekek mindennapjaiba. Az Egészségügyi és Közszolgálati Osztály kérésére a Szombathelyi Egészségügyi és Kulturális Gazdasági Ellátó Szolgálat Védőnő Szolgálata olyan komplex egészségfejlesztési tervet állított össze, amely egymásra épülő, egymást erősítő programokat tartalmaz, korosztályokon átívelő, ugyanakkor mindig az adott életkori fordulópontokon jelentkező problémákra, rizikókra reflektál, előadások, interaktív foglalkozások, játékok, szemléltető eszközök, drámapedagógia eszközrendszerével. Mindezek a hagyományos, közvetlen, iskolai tanórai keretek mellett nagy volumenű, városi rendezvényeken is megjelennének.

A programok ingyenesek, minden óvodás és iskolás gyermek számára elérhetőek, egyúttal a gyerekeken keresztül számos családhoz is eljutnak. A Közgyűlés támogató döntését követően a program nem egy évre szólóan, hanem folyamatosan működne városunkban.

A teljes körű, sikeres megvalósításához megkerestük a szombathelyi köznevelési intézményeket, akik visszajelzésükben megerősítették, hogy részt kívánnak venni a programban, az abban foglaltak megvalósítását támogatják.

**1. „Légy egészséges, mint a makk!” - Egészségnevelési program az óvodákban**

A program célja az egészség ismeretek (tisztálkodás, fogápolás, táplálkozás, mozgás) megalapozása, bővítése az egyik legfogékonyabb életkorban. A város 21 óvodájának nagycsoportosait vonjuk be 2016 tavaszán egy programba, amely egy–egy óvodai egészségnapot és könyvtárlátogatást jelent.

**2. „Egészség tetőtől talpig!” – programok az általános iskola 2. osztályának**

A program célja segítséget nyújtani a fogváltás időszakában a száj higiénével kapcsolatos helyes szokások megerősítésében, ezen kívül a tartáshibák, mozgásszervi elváltozások prevenciójaként speciális torna bemutatása, tanítása. Az iskolavédőnők és gyógy-testnevelő részvételével zajló program a város 17 általános iskolájában, tanórák keretében 2016. november hónapban valósul meg.

**3. „Segítség, kamaszodom!” – színházi előadás az általános iskola 4. osztályának**

A program célja a 10-11 éves korosztály megszólítása abban az életkorban, amikor a testi-lelki változások viharai szülőt, s gyereket egyaránt megvisel(het)nek. A Mesebolt Bábszínház által speciálisan erre a témára összeállított előadás a drámapedagógia eszközeivel segít: információkat ad, szorongásokat old. A város általános iskoláiban a 4. osztályosok a 2016-os őszi évadban láthatják a bemutatókat.

**4. „Akkor és ott nemet mondani…” – toxikológus előadása az általános iskola 7. osztályának**

Statisztikák szerint a mai Magyarországon a 14 – 18 évesek 40 %-a kipróbált már valamilyen tudatmódosító szert. A program célja az adott korosztályban felhívni a figyelmet a függőségek veszélyeire. 2016 őszén a Savaria moziba várjuk a város valamennyi 7. osztályos diákját.

**5. „Vigyázz magadra!” – interaktív előadás a középiskolák 9. évfolyamának**

A program célja: a fiatalok megszólítása új stílusban, maradandó élményt okozva. A Nemzeti Közszolgálati Egyetem Rendészettudományi Karának docense - „Vigyázz magadra” című, legális-és illegális drogokról, baleset-megelőzéséről szóló, lehengerlő másfél órás előadását hozza el a Savaria moziba, a város 9. évfolyamos fiataljainak.

**6. „Egészség? Megéri!” – Egészség-műveltség városi vetélkedő – a középiskola 10-11. évfolyamának**

A program célja a fiatalok egészség ismereteinek játékos próbája, közösség építés, iskolák közötti versengés – ezúttal a helyes életmód és a biztonságos szórakozás jegyében. Forgószínpad - szerű feladatok, majd záró koncert. A rendezvény az Agora Művelődési és Sportházban zajlik, hétköznap délután-este: 13- 21 óráig, 2016. május-június hónapban.

**7. „Szereted? Szórakozol?” – pszichológus előadása a középiskolák 12. évfolyamának**

A program célja feltenni a kérdéseket és megmutatni a lehetséges válaszokat a szerelem-barátság- közösség-érték témákban. Ha a kamasz számára nincs „otthonról hozott” minta, ha nincs „jó” társaság, ha torzított a média valósága, ki mesél/kérdez arról, hogy milyen (lenne) egy boldog párkapcsolat, tartalmas barátság, családi összetartás, igaz önismeret…

2016 szeptemberében a Savaria moziba várjuk a középiskolák 12. évfolyamait erre a rendhagyó előadásra.

Az előterjesztés 1. számú melléklete tartalmazza a program részletes ismertetését a hozzá tartozó költségvetési igényekkel, összesen 9.536.000, - Ft összeggel. A programmal éves szinten mintegy 6800 fő óvodás és tanuló kerülne megszólításra.

Kérem a Tisztelt Közgyűlést, hogy az előterjesztést megtárgyalni, és a határozati javaslatról dönteni szíveskedjék.

**Szombathely, 2016. január „ ’’**

**/: Dr. Puskás Tivadar :/**

**Határozati javaslat**

**……../2016. (I.28.) Kgy. számú határozat**

1. Szombathely Megyei Jogú Város Közgyűlése a „Javaslat Városi Egészségfejlesztési Programmal kapcsolatos döntések meghozatalára” című előterjesztést megtárgyalta, és támogatja a program előterjesztés melléklete szerinti folyamatos megvalósulását 2016. évtől kezdve.
2. A Közgyűlés a program megvalósításához szükséges 9.536.000, - Ft összegű forrást az éves költségvetés elfogadásakor biztosítja.

**Felelős:** Dr. Puskás Tivadar polgármester

Molnár Miklós alpolgármester

Koczka Tibor alpolgármester

Dr. Károlyi Ákos jegyző

(A végrehajtásért felelős:

Dr. Bencsics Enikő, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője,

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezete igazgatója)

**Határidő:** 1. pont vonatkozásában: azonnal

2. pont vonatkozásában: 2016. évi költségvetés elfogadása